次韵伯氏長蘆寺下
作者：黄庭堅
朝代：宋

paragraphs: 風從落帆休，天與大江平。
僧坊晝亦靜，鐘磬寒逾清。
淹留屬暇日，植杖數連甍。
頗與幽子逢，煮茗當酒傾。
携手霜木末，朱欄見潮生。
檣移永正縣，鳥度建康城。
薪者得樹雞，羹盂味南烹。
香秔炊白玉，飽飯愧閒行。
叢祠思歸樂，吟弄夕陽明。
思歸誠獨樂，薇蕨漸春榮。